Treblomsterfluer (Temnostoma)

Treblomsterfluer (slekten Temnostoma) er en gruppe av fluer som tilhører familien blomsterfluer (Syrphidae). Slekten omfatter 23 kjente arter, fire av dem er funnet i Norge. De er knyttet til skog. Disse fluene ligner mye på veps, ikke bare i utseende, men også i atferd.


== Utseende ==

Store (de nordiske artene 12–18 mm) vepselignende blomsterfluer. De er kontrastrikt farget i gult og svart eller hvitt og svart. Hodet er stort og bredt, fasettøynene nakne. De møtes såvidt i pannen hos hannene, men er bredt skilte hos hunnene. Antennene sitter festet på et trekantet framspring i pannen Dette fremspringet er tett, lyst bestøvet. Antennene er ganske små og korte. Ansiktet er nesten flatt, tett bestøvet bortsett fra en blank, svart midtstripe. Thorax er svart, temmelig firkantet, litt lengre enn bred. Skuldrene og en smal tverrflekk ved hvert vingefeste er gule, ofte er det også et par gule flekker på sidene bak vingefestet, og en gul flekk ved roten av scutellum, som imidlertid er helt svart. Bakkroppen er langt oval, svart, fint hårete. Leddene 2-4 har gule eller hvite tverrstriper, hos noen arter er disse stripene doble og den lyse fargen dominerer. Beina er ganske lange, og kraftige, men ingen deler påfallende fortykkede. Frambeina er for det meste svarte, mellom- og bakbeina rødbrune. Vingene mer eller mindre mørke i den fremre, ytre delen.


== Levevis ==
Disse fluene finnes i løvskog. Larvene utvikler seg særlig i liggende, fuktige, råtne stokker av løvtrær som osp og bjørk, kanskje særlig på flomutsatte steder. De voksne fluene besøker gjerne blomster. De flyr i mai-august.


== Utbredelse ==
Slekten finnes i Holarktis og i Sørøst-Asia, mange av artene er nordlige. I Norge er de ikke vanlige, men de er funnet over det meste av landet.


== Systematisk inndeling / europeiske arter ==

Fluer (Brachycera)
Muscomorpha
høyerestående fluer [Cyclorrhapha)
Aschiza
familie blomsterfluer (Syrphidae)
underfamilie Eristalinae
gruppe Xylotini
slekten treblomsterfluer, Temnostoma Lepeletier & Audinet-Serville, 1828
smal treblomsterflue,  Temnostoma angustistriatum Krivosheina, 2002 – ett norsk funn nær Oslo
lys treblomsterflue, Temnostoma apiforme (Fabricius, 1794) – Østlandet og Nord-Norge
Temnostoma bombylans (Fabricius, 1805) – finnes i Sør-Sverige, ikke funnet i Norge
Temnostoma carens Gaunitz, 1936) – ikke funnet i Norge, men kan trolig forekomme i Pasvik
Temnostoma meridionale Krivosheina & Mamaev, 1962 – bare funnet i Danmark og Skåne i Norden
beltetreblomsterflue, Temnostoma sericomyiaeforme (Portschinsky, 1887) – to norske funn, fra Vest-Agder og Østfold
vepsetreblomsterflue,  Temnostoma vespiforme (Linnaeus, 1758) – spredte funn over det meste av Norge


== Kilder og litteratur ==
Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
Fauna Europaea Web Service (2004) Fauna Europaea version 1.1, www.faunaeur.org
Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
Torp, E. 1994. Danmarks svirrefluer (Diptera: Syrphidae). Apollo Books, Stenstrup.


== Eksterne lenker ==
(en) treblomsterfluer i Encyclopedia of Life 
(en) treblomsterfluer i Global Biodiversity Information Facility 
(no) treblomsterfluer hos Artsdatabanken 
(sv) treblomsterfluer hos Dyntaxa 
(en) treblomsterfluer hos Fauna Europaea 
(en) treblomsterfluer hos Fossilworks 
(en) treblomsterfluer hos ITIS 
(en) treblomsterfluer hos NCBI 
(en) Kategori:Temnostoma – bilder, video eller lyd på Wikimedia Commons 
Temnostoma – detaljert informasjon på Wikispecies 
www.syrphidae.com/ – the Syrphidae website
Norsk entomologisk forening – for deg som vil lære mer om insekter.